Táin Bó Cúailnge

Id Táin Bó Cúailnge (approximative SPT : {ta:ny bo: ku:ëlnye}, yani do-agen gwowen Cualnges wa Id Pekuklehpt im Gwowen Cualnges) est un epos ex id aus eirean literature ops kalt "id eirean Iliad", esdi, kam ia Islensk sagas ed pleist alter aus eirean literar wehrgs, id Tàin esti scriben in prosimetrum, yani prose samt periodic additions om stiches composen ab i persons. Id Tàin lehct un weiro protiev Ulster ab Raynu Medb os Connacht ed ays mann Roy Ailill, qui klehptskwnt iom gwowersen Donn Cuailnge. Ob id balstehmen uper iom Roy ed iens jenchis Ulsters, i invasors bihnt diwidt tik ab iom terwn semidiv Cù Chulainn.
Id Tàin bihti traditional-ye situen in id 1sto secule uns Pre-christian heroyic aiwios, ed est id central texte uns grupp narnen gnohn ka ios Ulster Cycle. Hat habt un enorm influence ep Erins literature ed culture. Est ops ayn id national epos Erins.
== Kawus ==
Nespekent id tarikhe iom survivant kawus, kad un version ios Tàin proe-bihsit niscriben unte id octim secule.
Tàin Bò Cùailgne hat uperstahn in tri rescensions. Id prest consist un partial texte in Lebor na hUidre (id "Buk ios Dun Gwowioas" = LU), un sert 11t/aus 12t secule kawu compilet in id monasteir os Clonmacnoise, ed alyo partial texte ios sam version in id 14t secule kawu kalt Leabhar Buidhe Leacáin ("Gehlbo Buk Lecans" = LBL). Ta dwo surces upergreipe mutu, ed un complete texte ghehdt bihe reconstrugen combinend-ye ia. Tod rescension est un compilation om dwo au meisa auser versions, quo deikent id numer om dupliet episodes ed references "alyims versions" in id texte. Maung episodes sont schungjin, script in id kwekmor concis prose ios gohdst aw eirean literature, bet alya sont cryptic resumens, ed id menghia est petis disuniet. Deils tos rescension ghehde bihe tarikhen ob linguistic indices ex id 8im secule, ed sems iom stichenpassagen maghe hatta ses veuter.
Id dwot recension esti trohven in id XIIt secule kawu gnoht ka id Lebor Laignech ("Buk Leinsters" = LL). Tod kwehcti ka un syncretic exercice ab un scribe qui comsiemmel ia LU materials ed negnohn surces ios LBL kay cree un coherent version ios epos. Quayque id resultat est narrative-ye satisfacend, id bahmen hat est moderniset do un baygh meis etiandemt style, leusend id hol suabriegve ios wekwos ios auser recension. Tod buk endt med un colophon in Latin :
Sed ego qui scripsi hanc historiam aut uerius fabulam, quibusdam fidem in hac historia aut fabula non accommodo. Quaedam enim ibi sunt praestrigia demonum, quaedam autem figmenta poetica, quaedam similia uéro, quaedam non, quaedam ad delectationem stultorum.
Un incomplete trit recension est gnohn ex XIIt secule fragments.
 Cù Chulainn ep sien wogh (1911 kwiter ab J.C. Leyendecker). Eys prisedd est Loeg "roy om Erins prisedds" ed eys ekwi sont is Greis os Macha "roy em Erins ekwens" ed is Sword Kaph. Is franceoiso specialiste de oraryens Bernard Sergent hat trohven maung samkweits inter Cù Chulainn ed iom hellen heroy Akhilleus. Mathalan, bo hant uter ekwo qui est prophetic ed pnehst pre id fatal katu siens poti.
== Id storia ==
=== 1 - Id wanghertolk ===
(tik in id LL). Aillil ed Medb cheide in privat (comràd cinn cherchaill : "ep id wangher"). Aillil ay mambht wuxes ep banticur mnaa : "dot gwens" ed khake defende sien reys exter gham. Medb jawapt mehmeind-ye sien hog gnahsa ed id de facto superioritat tod impliet.
=== 2 - Ia causes ===
(tik in LL). Id royal couple hissapt sien reys. Sont equivalent, ploisko od Aillil hat uno meg bell taur, iom Findbennach : "Kwitkrent". Medb sprehct sien herald quer trehve un samwirto taur. Est tik oin, is Donn Cùalnge : "Brun Cùalnges", in Dàres dom. Medb promitteiht ei suter penkgim gwowikas, id reiken ios brun pos oino yar, land in Mag Aì, un wogh, ed cardes mo liasta-sa fessin : "mienswo angh prientia". Dàre acceptet id wesno bet biht ombraget ab id jimania os un schija qui hat declaret od is taur, daig cen co tucthà ar àis dobértha ar écin : "sei ne bihiet dahn per eiskwen, bihiet ghenden jabran". Is neti beidt, quo pussiret Medb ad weir.
=== 3 - Id lawo ===
Bihnti tun kyuct ies Maine, ies sons os Magu, Cormac Condlongas ed Fregus. Id lawo mant penkdem diens in id poli os Cruachan, ies druids ne ei permittend abage, "wehlpend un kjigiau signe" (LU).
=== 4 - Id presaygen ===
Medb beudt un druid ad presayge, qui se contentet med mehlde ay od ia niet nehce. Prehpti tun ia gvaedda ios Sìd, Fédelm, ep sien wogh. Fédelm karuct atchiu forderg forro : "adkwahm uperrudh uper iens" (id heir os Connaught) ed evoquet iom yun Cù Chulainn : lond làith i n-airthiur a chind, oenach buada ina thilchind : "ep eys bruwent bleict heroysluce, ep eys enokwo seddt sigh". Ia mehldt id ruine os Mebdias lawo quod linkwiet ei heroy òg far cend : "quant vies caps".
=== 5 - Ia routes ===
Sont rahn ia routes ios coaliht lawios iom quar penkdels Erins adversus Ulster. Ia wakyas ios Tàin wardhe in mythic geographia.
 Erins veutsto scribsysteme (IVto do VIIim secules) buit id og(h)am, quod consistit streis ed gherbs grohft ep stahnd petras. Lit auter de daunospetras we kay marke araszivetat. Nos transmittent ia awst gnoht fragments os primitive eirean.
=== 6 - Id agmen ===
Iaswo Medb revuet ep sien wogh ia trupps. Ies Eireans (ploisko Ulster) hant esen joinen ab iens exileits ex Ulster, ed trigim centens om Galiàn (wa Gaileòin, un Leinster folk). Medb mistreusti tens auxiliars quom qualitats Aillil vandet. Fergus defendt iens ed proponti diaspehre iens in id askar yoitkwe mae siant meis quem penkwe com.
Fergus, prever roy Ulsters, act ia trupps unte rhalat routes ed mehlde ad Medb ia gwehmtur exploits os Cù Chulainn.
Id mulakat em Cù Chulainn ed Fédelm Noìchruthach (eysu samlyogh sekwent LU) mutt her. To maghti ghehlde ka legvmenos ye id predien ios boi, bet hat uno mythologic sense.
Sualtach abgwaht samt warnens pro iens Ulaid. Cù Chulainn plact id magn ozd uns dru ios forest ar oenchois & ar oenláim & oensúil = "med oin ped & med oin pam & oin ok", beuwt id do un circule ed grehfti ter id nam iom ogams. Placet tod ring ep id topp uns petra pillar os Ard Cuillenn ed reict bi Fédelm. Ies nobles Erins aunstehge id circule, Fergus leisti ia ogams ed sehngvt ia warnens os Cù Chulainn. Upernoctent in Cùil Sibrille quer uno sneigvstorm stambht enderkwites iens yeudmens. Lakin ye id aghyern, ne moliet ad Cù Chulainn vehrte id composition ios peind heir : pos ghatus un fee unte id sneigvnoct (Samain), is bevidt un extercommun tjwowschi. Dind is wehrt id levter gon siens woghios kyid armee (gnohmen os hostilitat) ed grehft iter ogams ep un quarozdo drughabel. Neicus iens sons os Nera son os Uatar son os Tacàn, Cù Chulainn hancti tetro ia secta caps tom yuwens ed yeisti tsay ibs Eireans ir nayvs dieht ei caud iren woghs.
Reconnaiternd-ye, Cormac Condlogas aunstehct ia quar caps ep id ozd ye id stet quod sessiet kalen tuntos Àth Gabla : "Pord ios Ghabel". I Eireans daume de id identitat ios victor. Fergus suggest leitti de Cù Chulainn ed, face id honn as Medb dia tom aunberd pwarn, is oppont id narn eysen Miegve Exploits.
 (1904 kwiter ab S.Reid). Culann is kovacho hieb invitet Conchobar iom roy Ulsters do dinner bi se. Senters nepot Sétanta, sixat, gwohm skept ed buit attaquet ab iom Kwaun Culanns qui guardet id poli. Is pwarn xubh un ball do id muk ios warder quod iom tohr tiel eys orstorm ed iom gohn. Is kovach riud sien kwaun; Sétanta bohd taye iom kwaun ed Cathbad is druid ei sieyg mutaname do Cù Chulainn, yani "Kwaun Culanns". 
=== 7 - Ia exploits ===
Tod long digression gjuchient Sétantas miegve; eys arriven do Emain, eysa spehrdtriumphs adversus Ulstters magvens, eys admission do id dapan Conchobars, id maurdh ios kwaun os Culann iom kovach ed id origin ios nam Cù Chulaind, id maurdh ios tri Mac Nechta Scéne ed id reiken ios "chald" pwarn, cronen ab eysa jenchi contorsions.
=== 8 - Ia prest katus ===
Id inkapem iom hostilitats vidt ia sighs os Cù Chulainn uper Òrlàm, iens tri Mac Arach, Lethan in Àth Carpait, un tentative spionage ab iens harfers im Ulaid, id mohrt ios vever ed ios av as Medb, id warnen ias Mòrrìgan ei Brun Cùalnges, id maurdh as Lòche sloug as Medb, id mohrt os Uala nict ab id flutt ios Glaiss quos force is vohrtskwit, ed pelu alya exploits os Cù Chulainn.
=== 9 - Ia tolks ===
Medb yeist Fiachu son os Ferfebe kay propones uno negociation ad Cù Chulainn. Erin payghsiet sarcens, Cù Chulainn poitssiet serve ad Aillil. Is heroy refuset. Posdini, unte un dwot intertolk con Medb (LBL), ia rayn staunti de id yuwent ios meryios. Ei propont id dwidel iam gwens ed id dwidel iam gwowen ios heir os Erin. Cù Chulainn refuset ed ia hostilitats restarte. Medb ei proponeiht per Mac Roth iom herald vasyens deihnu gwowas ios lwon ed vasyens gwens slougs. Cù Chulainn iter refuset. Fergus tun formulet id proposen ios heroy : ein Eirean weightu cadadien adversus iom. Medb acceptet id prabhils tom duels quei Aillil bringht sien diksgarantie.
=== 10 - Id nehc Etarcumuls ===
Fergus trehft Cù Chulainn leikend schakh con Lòeg. Samstehment de ia gwehmtur duels. Is yun Etarcumul challenget aun tadbir Cù Chulainn. Ne habend id patience os intizare id posdien, is seuwt id dwinkatu ed, nespekent id moderation ios heroy, persteifti do sien error. Cù Chulainn neicti iom prokwem id pord ed eys nayv biht sohlcto kata id caud ios wogh.
=== 11- Id nehc Nathcrantails ===
Nathcrantail attaquet Cù Chulainn med arfuldorus is heroy vergeihti dank un jenchileik. Cù Chulainn gwahvs dalger kay sayde avs, Nathcrantail jimanti de feugihes, quo seuwt id grassab os Fergus qui mambhti tod scham sieni adoptive son. Ye id dwoter confrontation, Nathcrantail succumbht.
In LUs version, Cù Chulainn prehct Lòeg ke so ei makht un fals berd kay Nadcrantail acceptet drehde iom. Nadcrantail, sien capo baurn ab un lance, nehcti zanchout. In bo versions id einso ios Eirean brehct protiev un "petra pillar" quod Cù Chulainn hat placen subter sieno mantel.
=== 12 - Id aunstehgen ios taur ===
Tod passage narret divers katus os Cù Chulainn protie ia trupps em Aillil ed Medb, eys incontren con iom Brun Cùalnges is ne kamyapti doage, id nehc os poet Forgemen trudt ab ia pekus, id mohrt os Redg iom satiriste. Kay slaberihes iom heroy, Redg sprehct iom de eys piel. Is heroy tem sualehnct id kyom quem is neicti iom, bet is leust id. LU addeiht her plur episodes :
# Id incontren inter Cù Chulainn ed Findabair : kay abdehe iom heroy, Aillil ei yeist Findabair hamrahn ab un kwali qui hat emen id samkwehkia ios roy. Bet to ne dupet iom heroy qui neict bo envoyeits.
# Id katu adversus Munremar Mac Gercinn : Cùroì ed is mahibe Munremar drehde mutu xeubhend-ye petras qua falle inter ia agias. Bihnt prohcti ke remane sakwn ed i Ulaid salge ir sliebe (kwe est un ritualo leik ?)
=== 13 - Cùrs nehc ===
I Ulaid yeise adversus Cù Chulainn un desamat wir quom gairn abdehient id se, Cùr Mac Da Lòth. Is heroy neicti iom med id "apelsleik", yani heihnd-ye iom gvalt-ye med un falakhwnglonce.
=== 14 & 15 - Id nehc os Ferbàeth; id mohrt os Lòch, son os Mofemis ===
Cù Chulainn dehlct wighes oino sienen melgbraters, Ferbàeth son os Baethàn. Iom neicti transbaurnd-ye eys nehc med un arfuldoru quosmed is hieb-se voluntar-ye prever vurnt ed quod is hat smitten ye kehnsen uper sien oms. Dind is drehdt Laìrìne, un yun exalteit quom is fayert pos tem plagevs iom quem is remant sieug de to unte sien hol jumiung. Ei bihnt poskwo yist Long, quom is neict, dind Lòch, son os Mofemis. Cù Chulainn sib kwehrt un fals berd sekwent id radh os Medb. Unte id katu, quod mutt in un pord, ia Mòrrìgan gwehmti do id druna ios fluv ed slehnct ambh ia jambs os Cù Chulainn, poskwo transformet-se do greis wolfu, tant quem Lòch veurnti dwis Cù Chulainn. Bet, hiht ab id "keraunpiel" (gae bolga) ios heroy, is nehcti courageus-ye.
Tant Ferbàeth quem Laìrìne ed Long hant daken favorgnohmens ud Findabair, gohd auxiliar os eys mater raynu Medb.
=== 16 - Id boidosbrehg ===
Medb rumpt id boidos yeisend-ye adversus iom heroy tri gwendruids so facil-ye uperwehndt. Esti tun id episode ios "schifa ios Mòrrìgan" : sub forme uns anua ia mehlct un tripizd gwow. Ia hieb gwohmt ad istikhathe bi Cù Chulainn. Id mehlgen ielgs pizd schifet successivement ia edwolns is heroyo hieb ay inflicta kun ia hieb iom attaquen in id pord (ok, kyost, etc..)
=== 17 - Id megil ruine os Mag Murthemne ===
Ia heirs iom quar penkdels pange ir waun in Breslech Mòr in id plain os Murthemne. Ia Nemain spehrti trouble do id heir menxu Cù Chulainn biht faungmoent ab sien atta iom sìde quom LU namt Lug son os Eithle. Is div protect iom unte eyso swehpen, quod duret tri yawms, ed kaylt eys vurnsa med un charm ed andsa ios sìd. 
Id narn lehct poskwo id nehc om centpenkgim Ulster pwarns ed os Follomain, son os Conchobar, ubgwohmt unte id swehpen os Cù Chulainn. Is gehrus heroy schowbeyt-se, levert-se ad contorsions ed steighti do sien "dirpanwogh" kay kwines id nehc iom Ulster pwarns. Ia massacres namen Sesrech Breslige, Imslige Glennamanach ed Boi om Gàrech & Ilgàrech ("Cries ed Pelucries") neice aunnumer Eireans.
Posdini, Cù Chulainn deict iabs gwens ed meirkas, ibs poets ed artistes sien chrotha algin àlaind : "bell ed khauris apparence" instet ind úaburdelb drúidechta : "id gururskeip os magia" os yarlay.Id texte descript eys tri brun, cruorrudh ed golden kays, ia gnohmens qua marke iom, ia segen caps quommed is jongliret. Lambhen ab jalousia, Dubthach Dàel radht ibs trupps khanye iom heroy, bet Fergus iom contradict brutal-ye.
=== 18 - Id nehc os Oengus son os Oenlam, id Misxeubhen in Belach Eoin ed Tamons desguisen ===
Ubgwehme tunkye inexspecten maurdhs : id nehc in uno maefuge os Òengus mac Òenlàme; id "misxeubhen in Bélach Eòin" quer dwo wirs bihnt xohnt ab ir nityens; id nehc ios foll Tamon, desguisen do Aillil ed gvohnen ab Cù Chulainn qui ne hat recognihn iom.
=== 19 - Id katu os Fergus ===
Id katu os Fergus endti med un arrangement con eys adoptive son : Cù Chulainn acceptet fuges ant iom, yed po futuro revanche. Dind Cù Chulainn drehdt Mand os Mures is vinct tik gnebh. Is weight ed zanchout Ferchù Lonsech ed eys dwodem yeudmens pre drehde iens magvens os Calatin. So Calatin Dana hieb dwogim sept sons ed uno napter, Glass Mac Delga. Ir webens eent poisont. Fiacha son Fergebes gwehmt ad hehlpe Cù Chulainn ed sect id dexter peungst iom dwogim nev peinds. Cù Chulainn kaydti Calatin ed eys sons ed neicti Glass Mac Delga pre is revelet id hehlpo bright ei heroy ab Fiacha, adversus eys lagher.
=== 20 - Id katu os Ferdiad ===
Ferdiad son os Daman iom Fir Domnann eet is egal os Cù Chulainn, esus inityen do weir ab ians sam gwens, Scàthach, Ùathach ed Aìfe. Medb ei dwinght per un satire ad wighes eys adoptive brater ed ei promitt megil hadias, bayna-ya Findabair ka esor ed sien golden brosch. Ies wighs preter drehde mutu med un stichenjuxt poskwo katuent in id pord, stopend ye noctgumt kay bihe rahate ed bihe ilajen. Tri diens dehne it. Ye id quart, is vurnt Cù Chulainn biht khalasst ab sien prients ios sìd. Is neudt id "keraunpiel" ed katel-ye dvehrt Ferdiad. Pre nehce, so sehngvt un daunoslai. Cù Chulainn marthiyet un riouda de sieno melgbrater, udwekwnt ir commun prev ed id aunegalo klewos os sien duschman.
=== 21 - Cù Chulainn ed ia riviers ===
Oik ambikwols duce Cù Chulainn ad nigvie ed ilaje eys arus in ia spruts ed riviers ios Conalle os Murthemne. Ia Tùatha Dé Danann edehnt tetro medicinal andsa, temquem ir wedors bihr kerber ed glend.
=== 22 - Id kaurd katu os Cethern ===
Cethern son os Fintan prehpt nogwos ye id stet quer eet Cù Chulainn, kay ilajihes ter sien vurnsa. Is jenchi dwinght ibs lieks iom yeudmen Erins ad ilaje iom. Penkdem ex iens bihnti nict ob levervs un pessimiste diagnose. Tun Fìngin, is gvaeddliek os Conchobar, bihti dughen. Observend-ye ia vurnsa, Fìngin tarct ir circumstances ed stiftors, qui Cù Chulainn identifiet (bayna-yi est Medb). Uni longi convalescence prefert Cethern un "rudh cure" quod consist mane unte tri yawms in un butt os gwowino mozg. Is nehct pau pos unte un incontren face iens yeudmens os Aillil.
=== 23 - Id "dentenkatu" os Fintan ===
Fintan Mac Néill Niamglonnaig, son os Niall ed pater os Cethern, gwehmt ad venge sien son uper iens Eireans quoy reploynt ed ei dahnti tsay eys son Crimthann. In id abandonen poli bihnt retrohft ies wighs om bo laghers beoil & sróna cáich díb i n-détaib & i fiaclaib a cheile : "samt ia stohm ed nas quoskwe in alyios dents ed ghyanu". Sekwos-ye, Mend, son os Sàlchoga biht ser vurnt ab iens Eireans quoy dar cedde plor. Ies prisedds katuent. Dind Findabair joint Reochaid (Rigderg) son os Fathemon, encouragen ab Medb qua vidti ter un zariya kay chitaye iens Ulaid. Ies yeudmi Munsters, furieus ob vide Findabair skape oin iren korions eet-yei spondiht, mutalaghernt adversus iens Maine. Ies Eireans neice mutu ed, ant tod halak, id kerd Findabair nuce-brehcti (cnómaidm).
Est "id kwit katu os Reochaid" (bángleo Roehada). Id narn udwekwnt id ultim combat os Iliach (Iléch) son os Cass quoi neudt preter sem armes poskwo perwntschtuks ed petrablocks quommed is hat perambhen sien wogh, dind grunza ed sien bare hands. Est id Mellgleo Íliach : id "Grunzkatu os Ìliach". Pos uno megil massacre, Iliach prehcti Dòche Mac Màgach ke zanchout iom. Is wassiyet sien eins ad Lòegaire. Alyo son os Cass, Amargin, orneuwt un katu med bairendlecca bodba : "perwntlewanks ias Bodb" adversus Cùroì, son os Dàre. Dind is continuet mon ed ageiht retro id heiro iom Eireans.
=== 24 - Id repetihn warnen Sualtams ===
Sualtam trehft iom ser vurnen Cù Chulainn ed istikhatht bi Conchobar. Bet i Ulaid, preadd irs tidsliebe, ne move ed Cathbath is druido declaret Sualtam hat oistahalen mohrt ob isnahvs Conchobar med sien repetihn warnens. co topacht bil a scéith féin a chend de Sualtam : "(tem) quem dobohng id leizd os eys wi schild id cap ex Sualtam". Lakin id secto cap nadaht sien hakike long warnen. trí mesci a chotulta & a chessa noenden : "trans id medvia os swehpen ed id sliebe ios nevdienia", Conchobar appellet iens Ulaid do katu.
=== 25 - Id progression ios agmen iom Ulaid : ===
Tod passage ios narn daught pro wasahas med maunga naturaliste comparations. Unte tod marche wehse besonters Cuscraid is Pelteck; Eogan son os Durthacht, Lòegaire Bùadach, Munremur, Cunnud (Conaod) son os Morna, Fédilmid son os Cilar Cétal, Reochaid, Fergus son os Léte, Amargin son os Ecetsalach, Feradach Fins, ies tri sons os Fiachna, Celtchar is Megil, Errge Echbél, Mend, Furbaide Ferbend, Ferchertne ed ies artistes iom Ulaids, Cathbath ed alter druids, Fìngin is liek (fàithliaig : "gvaeddliek"), ies royal mercenars Tricastal ed Recenn, Conall Cernach, Cù Chulainn ed diversa schowbeys ed trupps uper-ya swehbhe tri pleuks em stragn avs, el prest rudh, el dwot albudkwit, el trit crauvsword, kam tri kwekwls ias tri oku Bodb perambhe.
=== 26 & 27 - Id decision ios boi ===
Ia Mòrrìgu dugter os Emmas excitet bo laghers unte id noct. Id boi udbrehct in Gàrech ed Ilgàrech. Fergus Mac Ròig harmt Conchobar pre pighres protie ia clins Erins. Cù Chulainn, dar vurnoscrewent, se immixti do id katu (med ka saul weben id dreu siens wogh) ed, kam ies hieb dohbhen, Fergus mwaungsout ant iom mae dehlge drehde sien adoptive son. Medb yeist iom Brun Cùalnges con penkgim gwowikas do Cruachan ed ays agmen retraitet westworts.
=== 28 - Id taurenkatu ===
In Cruachan, i Eireans hant chust Bricriu kay observe id rhayr-mutaasib-ye. Is nehcti trahen ab bo animals.
=== 29 - Id narn ios Brun Cùalgnes ===
Vigeihti ye aghyern is Brun iom Kwit med sien hornaks ed diaspehrt eys memsa unte Erinland. Is massacret maungens gwens, magvens ed minmenscens Cùalnges ed eys kerdo brehct in eys perkyu. (LBL addeiht od pace biht conclus ed Findabair daht ad Cù Chulainn)
Id texte Brilech Mòr Maige Muirthemne sayct od Cù Chulainn mehrt kemti sien heroyic fat.